306 Quadraginta

Numerus quadragenarius in Sacra Scriptura est sacratus in sacris misteriis apertus. Nam ante legem acceptam Moyses ieiunauit quadraginta diebus, [Exod. 34:28]. Sub lege Helyas tantum ieiunauit, [3 Reg. 19:8]. Post legem Christus tantum ieiunauit, [Matt. 4:2].

Item, Deus pluit aquam diluuii quadraginta dies, quadraginta noctes, [Gen. 7:12]. Et nuncii Moysi quadraginta dies explorauerunt terram promissam, [Num. 14:34]. Et populus Israel pastus est manna quadraginta annis in deserto, [Exod. 16:35]. Et Jona predicauit subuersionem Niniue quadraginta dierum spatio, [Jonas 3:4]. Et Christus post resurrecionem suam mansit in terra quadraginta dies, [Act. 1:3]. Et fuit in vtero quadraginta ebdomatibus, [Luc. 2:6]. Etiam in sepulcro quadraginta horis, [Matt. 28:1].

Item, ieiunatur quadraginta diebus propter misticum sacramentum, quia quadragenarius numerus est superabundans. Et ex suis partibus agregatus ascendit ad quinquagenarium. Eius partes sunt septem, videlicet, vicenarius, denarius, octonarius, quinarius, quaternarius, binarius, et vnitas. Que agregate reddunt quinquagenarium. Quinquagenarius autem quietem et remissionem tanquam iubileus importat, sic per similitudinem a ieiunio quadragesimali ascenditur ad quietem eternam.

De quadragenario numerio ad ieiunium aptato, vide plus supra capitulo [169] Ieiunium, in fine.